Source: http://enviroportal.sk/pytate-sa/odpad?reaction=16544&pid=12442
Timestamp: 2018-01-18 13:43:07+00:00
Document Index: 1485536

Matched Legal Cases: ['§98', '§ 97', '§ 89', '§ 98', '§ 97', '§ 97']

ospravedlňujeme sa za výpadok služieb zo dňa 8. 1. 2018. Výpadok spôsobili technické problémy. Za pochopenie ďakujeme. Redakcia
nový pojem "dopravca odpadu"
Dobrý deň prajem, chcela by som Vás poprosiť o radu. Zákon zaviedol nový pojem "dopravca odpadu", ktorý má povinnosť registrácie podľa §98. Vzťahuje sa to aj na nás ako autoservis, ktorý si sám vezie odpady (obaly z papiera a lepenky a pod.) do Zberných surovín? Ak by to tak bolo, potrebujeme si otvoriť živnosť na nakladanie s iným ako nebezpečným odpadom? Vopred ďakujem za odpoveď.
RE:nový pojem "dopravca odpadu"
Dobrý deň, v dôvodovej správe k návrhu "aplikačnej" novely zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov sa uvádza: "Registrácii podliehajú dopravcovia odpadu, ktorí vykonávajú prepravu odpadu pre cudziu potrebu v rámci svojej profesionálnej činnosti, t. j. v rámci predmetu podnikateľskej činnosti charakteru „preprava tovaru“ alebo „nákladná doprava“, a to na základe predloženia oprávnenia podľa osobitného predpisu, ako je napr. povolenie podľa zákona č. 56/2012 Z. z. o cestnej doprave v znení neskorších predpisov. Ďalej registrácii podliehajú dopravcovia odpadu, ktorí vykonávajú prepravu odpadu pre vlastnú potrebu (vlastnými alebo prenajatými vozidlami) v rámci svojej profesionálnej činnosti, t. j. v rámci predmetu podnikateľskej činnosti „nakladanie s nebezpečným odpadom“ alebo „nakladanie s iným ako nebezpečným odpadom“, pričom túto skutočnosť preukáže predložením výpisu z obchodného alebo živnostenského registra. Povinnosť registrácie sa nevzťahuje na dopravcov odpadu, ktorým bol udelený súhlas podľa § 97 ods. 1 alebo autorizácia podľa § 89 ods. 1." Z vyššie uvedeného vyplýva, že v prípade, že vykonávate prepravu odpadu (pre cudziu potrebu alebo vlastnú potrebu) ako podnikateľskú činnosť, vyplýva pre vás povinnosť registrácie podľa § 98 zákona č. 79/2015 Z. z. o odpadoch a o doplnení niektorých zákonov v znení neskorších predpisov. Avšak v prípade, že prepravujete ročne väčšie množstvo ako 1 tona nebezpečných odpadov, je potrebné mať udelený súhlas podľa § 97 ods. 1 zákona o odpadoch a v tomto prípade už registrácia nie je potrebná. Dovoľujeme si Vás požiadať, aby ste túto odpoveď považovali za informatívnu a neodvolávali sa na ňu v prípade rozdielneho názoru iných osôb. S pozdravom Ing. I. Novikmecová, SAŽP
Dobrý deň chcel by som sa spýtať aké nariadenie resp. zákon pojednáva o kompostovaní na verejnom mieste, (konkrétne sa jedná o internáty). Za odpoveď vopred ďakujem.
RE:kompostovanie
Dobrý deň, nielen internát, ale akékoľvek iné miesto, kde vzniká komunálny odpad (KO), ktorého súčasťou je aj biologicky rozložiteľný odpad vhodný pre kompostovanie, sa musí riadiť príslušným všeobecne záväzným nariadením (VZN) o odpadoch, ktoré vydáva príslušná obec/mesto. Zodpovednosť za nakladanie s KO má obec/mesto, aj keď pôvodcami KO sú občania a teda aj študenti ubytovaní na internáte. Je potrebné rešpektovať VZN a systém nakladania s odpadom, ktorý je v ňom nastavený. Vzhľadom k tomu, že sa jedná o vec špecifickú pre obec alebo mesto, odporúčam Vám, aby ste sa bližšie informovali na obecnom alebo mestskom úrade, ak kompostovanie nie je vo VZN bližšie popísané. S pozdravom Ing. B. Kapustová, PhD., SAŽP
Dobrý deň, viete mi prosim poradit, ci je mozne "vyhodit" kable od pocitacov a privodne snury, ci datove UTP a FTP kable do kontajnerov pre komunalny odpad? Alebo sa to berie ako nebezpecny, ktory treba niekam specialne odniest? Kod kablov som nasiel: 17 04 11 - ale nikde som nenasiel kam s nimi... Dakujem Jano
RE:Káble
Dobrý deň, káble, prívodné šnúry a podobné veci, ktoré sú súčasťou PC alebo iného zariadenia určite nedávajte do nádoby na komunálny odpad. Vo Vašej otázke nešpecifikujete, či sa jedná o odpad, ktorý je odpadom z domácností, alebo vzniká pri činnosti podnikateľa, alebo či je výsledkom aktivít tvoriacich predmet činnosti právnickej osoby alebo fyzickej osoby - podnikateľa. Predpokladám, že vo Vašom prípade sa jedná o elektroodpad z domácností, tento môžete vcelku alebo samotné káble (ale inak by sa zariadenie nemalo rozoberať) odovzdať: - distribútorovi do spätného zberu elektroodpadu (napr. aj pri kúpe nového zariadenia môžete doniesť staré, príp. v mnohých obchodných domoch nájdete zberné miesta elektroodpadu), alebo - na miesto určené obcou v rámci systému oddeleného zberu elektroodpadu z komunálnych odpadov, ktorý bol zavedený v obci (často to býva zberný dvor, príp. je obcou zabezpečený mobilný zber) - podrobnosti sa dozviete vo všeobecnom záväznom nariadení obce o odpadoch, alebo - osobe oprávnenej na zber elektroodpadu (§ 97 ods. 1 písm. d) zákona o odpadoch č. 79/2015 Z. z.), bližšie informácie o konkrétnych oprávnených osobách nájdete na tejto linke: http://www.minzp.sk/oblasti/odpady-obaly/elektrozariadenia-elektroodpad/registre/. S pozdravom, Ing. B. Kapustová, PhD., SAŽP